b'\n_START_ARTICLE_\nUtemeljeni sum (film)\n_START_SECTION_\nVsebina\n_START_PARAGRAPH_\nPaul Armstrong (igra ga Sean Connery) je ameri\xc5\xa1ki liberalni profesor prava na univerzi Columbia, ki hodi naokoli in predava proti smrtni kazni. Na enem od takih predavanj k njemu pristopi starej\xc5\xa1a \xc5\xbeenska, ki mu preda pismo od njenega temnopoltega sina, ki naj bi nedol\xc5\xbeen \xc4\x8dakal na smrtno kazen, na katero je bil obsojen zaradi umora in posilstva majhne deklice Joanie Shriver. Armstrong prebere pismo in sprva ne \xc5\xbeeli sprejeti primera Bobbyja Earla Fergusona (igra ga Blair Underwood), kasneje pa se omeh\xc4\x8da in privoli v sodelovanje. Ferguson je inteligenten mladeni\xc4\x8d, ki je neko\xc4\x8d obiskoval univerzo Cornell, kar je bilo za mladeni\xc4\x8da iz tako majhnega mesta, kot je Ochopee, zelo nenavadno. Ferguson Armstrongu med obiskom v je\xc4\x8di pove, da ga je na policijski postaji mu\xc4\x8dil rasisti\xc4\x8dni policist Tanny Brown (igra ga Laurence Fishburne), ki mu je porinil pi\xc5\xa1tolo v usta in tako iz njega zvabil priznanje, kar je bil tudi glavni razlog za to, da so ga na sodi\xc5\xa1\xc4\x8du obsodili na smrtno kazen. _NEWLINE_Armstrong razi\xc5\xa1\xc4\x8de primer in obi\xc5\xa1\xc4\x8de mesto Ochopee. Tam se pogovori z mrli\xc5\xa1ko oglednico, detektivom Wilcoxom (igra ga Christopher Murray) in odvetnikom, ki je na sodi\xc5\xa1\xc4\x8du branil Bobbyja Earla. Od vseh Armstrong posredno izve, da so Bobbyja Earla obsodili brez enega samega dokaza ter da so bili vsi \xc5\xbee od za\xc4\x8detka prepri\xc4\x8dano v njegovo krivdo. Ko Armstrong znova obi\xc5\xa1\xc4\x8de Bobbyja Earla v zaporu, mu ta pove, da mu je eden od sojetnikov povedal, da je on ubil to deklico. Temu sojetniku je ime Blair Sullivan (igra ga Ed Harris), ki v pogovoru z Armstrongom tudi izda kraj, kjer je odvrgel morilsko oro\xc5\xbeje. Armstrong tako obi\xc5\xa1\xc4\x8de \xc5\xa1erifa Tannyja Browna, ki je mu\xc4\x8dil Bobbyja Earla in iz njega izsilil priznanje. Brown mu razka\xc5\xbee prizori\xc5\xa1\xc4\x8de zlo\xc4\x8dina, ob raziskovanju bli\xc5\xbenjega mo\xc4\x8dvirja pa s pomo\xc4\x8djo Sullivanovega namiga tudi najdeta morilno oro\xc5\xbeje. Armstrong ob obisku Brownovega doma odkrije tudi, da je bila mlada deklica najbolj\xc5\xa1a prijateljica Brownove h\xc4\x8derke in da je pogosto ve\xc4\x8derjala pri Brownovih. Armstrong je ogor\xc4\x8den zavoljo te nezakonitosti (preiskovalci vsakega primera naj bi bili nevtralni) in se odlo\xc4\x8di primer znova odpreti. _NEWLINE_Pred ponovnim sojenjem pa gledalec izve \xc5\xa1e to, da je Bobby Earl izgubil \xc5\xa1tipendijo na sojenju, ki ga je vodila Laurie Prentiss Armstrong (igra jo Kate Capshaw), zdaj\xc5\xa1nja Armstrongova \xc5\xbeena. Armstrong se z \xc5\xbeeno pogovori in izve, da je naredila veliko napako in da sedaj \xc5\xbeeli, da bi se on v njenem imenu oddol\xc5\xbeil Bobbyju Earlu. Armstrong tudi ugotovi, da je zavoljo \xc5\xbeenine napake Bobby Earl no\xc4\x8d pre\xc5\xbeivel na policijski postaji, kjer so ga pretepli tako hudo, da je kon\xc4\x8dal v bolni\xc5\xa1nici. Kakor koli, Armstrong ponovno odpre primer in na sojenju Bobbyja Earla spoznajo za nedol\xc5\xbenega in spustijo na prostost. _NEWLINE_Armstrong nato odide na privatno zabavo, sredi katere prejme klic od Sullivana, ki mu iz zapora pove, da \xc5\xbeeli, da Armstrong obi\xc5\xa1\xc4\x8de njegove star\xc5\xa1e. Armstrong ga vpra\xc5\xa1a, kaj bo dobil v zameno, Sullivan pa mu odvrne, da mu bo razkril, kako sta onadva to odigrala. Armstronga zanima, koga Sullivan misli z onadva, zato odide na naslov, ki mu ga je dal Sullivan. Tam odkrije zapu\xc5\xa1\xc4\x8deno hi\xc5\xa1o in sredi ene od tema\xc4\x8dnih sob najde Sullivanova star\xc5\xa1a, brutalno umorjena. Armstrong nato oddirja v zapor, kjer mu Sullivan izda, da je sodeloval z Bobbyjem Earlom in da ni ubil tiste deklice, ampak da jo je ubil Bobby Earl, ki mu je tudi postregel z vsemi podrobnostmi. Tako se je lahko Sullivan prepri\xc4\x8dljivo pretvarjal, da je umoril deklico, s tem pa je Bobbyju Earlu omogo\xc4\x8dil, da se vrne na prostost, kjer naj bi imel nedokon\xc4\x8dane posle z Armstrongovo \xc5\xbeeno._NEWLINE_Armstrong je \xc5\xa1okiran in naglo odide po svojo \xc5\xbeeno in h\xc4\x8derko v hotel ter pokli\xc4\x8de \xc5\xa1erifa Browna in njegovega pomo\xc4\x8dnika Wilcoxa na pomo\xc4\x8d. V hotelu pa Armstronga ne pri\xc4\x8daka lepa situacija, saj ugotovi, da mu je Bobby Earl ugrabil \xc5\xbeeno in h\xc4\x8derko. Na sre\xc4\x8do pa Armstrong v zadnjem trenutku opazi \xc5\xbeenin avto, tako da s \xc5\xa1erifom Brownom za\xc4\x8dneta slediti Bobbyju Earlu, ki je avtu Armstrongove \xc5\xbeene vzel za talki njegovo \xc5\xbeeno in h\xc4\x8derko. Bobby Earl avto odpelje v mo\xc4\x8dvirje, v katerega z manj\xc5\xa1o zamudo prispeta tudi Armstrong in Brown, ki se lo\xc4\x8dita in vsak s po eno pi\xc5\xa1tolo za\xc4\x8dneta pre\xc4\x8desavati mo\xc4\x8dvirje. Browna sredi mo\xc4\x8dvirja zaloti Bobby Earl in ga rani, medtem ko uspe Armstrong priti do neke kolibe sredi mo\xc4\x8dvirja. V njej najde \xc5\xbeeno in h\xc4\x8derko, obe privezani, in ju odve\xc5\xbee. Ko se v kolibo vrne Bobby Earl, najprej onesposobi Armstronga in \xc5\xbee ho\xc4\x8de odpeljati eno od talk na samo, da bi jo ubil in z njo nahranil aligatorje. Pri tem Bobbyja Earla preseneti \xc5\xa1erif Brown, ki ga napade od zadaj, vendar ga ne uspe onesposobiti, kar pa uspe Armstrongu, ki Bobbyja Earla ve\xc4\x8dkrat zabode v trebuh. Truplo Bobbyja Earla pograbi aligator, Armstrong pa se z ranjenim \xc5\xa1erifom Brownom vrne v kolibo, v kateri sta bili Armstrongova \xc5\xbeena in h\xc4\x8derka. Tik pred smrtjo Bobby Earl tudi izda, da so ga zaradi napake Armstrongove \xc5\xbeene odpeljali na policijsko postajo, na kateri so ga pretepli in kastrirali, kar se izka\xc5\xbee za glavni motiv za njegova zlo\xc4\x8dinska dejanja.\n_START_SECTION_\nRazlike med filmom in knjigo\n_START_PARAGRAPH_\nFilmski scenarij se prakti\xc4\x8dno v vseh podrobnostih naslanja na Katzenbachov roman, kljub temu pa obstaja nekaj vsebinskih razlik. Ena najpomembnej\xc5\xa1ih je ta, da v romanu Bobby Earl ni ubil Sullivanovih star\xc5\xa1ev, pa\xc4\x8d pa to Sullivan uporabi kot zavajajo\xc4\x8do sled, s katero Armstronga oddalji od njegove \xc5\xbeene in h\xc4\x8derke. V filmu so ravno tako izpustili eno od stranskih vlog, detektivko za umore Andreo Schaeffer, ki pomaga pri preiskavi. V romanu ima glavni junak tudi druga\xc4\x8dno ime, saj se imenuje Matt Cowart in po poklicu ni univerzitetni profesor, pa\xc4\x8d pa raziskovalni novinar.'